L'Eurocambra ha fet marxa enrere i ha decidit celebrar el pròxim ple a Brussel·les arran del rebrot de la covid-19 a Estrasburg. Així ho ha anunciat el president del Parlament Europeu, David Sassoli, aquest dimarts després que les autoritats franceses hagin declarat "zona vermella" el departament del Baix Rin. La institució tenia previst celebrar la setmana que ve el primer plenari a Estrasburg des de l'inici de la pandèmia coincidint amb el discurs sobre l'estat de la Unió Europea de la presidenta de la Comissió Europea, Úrsula Von der Leyen. Tanmateix, Sassoli ho ha reconsiderat veient l'augment dels casos a França i, finalment, es farà a Brussel·les. Sassoli ha recordat que el viatge a Estrasburg comportaria que tot el personal de l'Eurocambra hagués de fer quarantena en tornar a la capital belga.

Summary: L'Eurocambra fa marxa enrere i celebrarà el pròxim ple a Brussel·les pel rebrot a Estrasburg


El Parlament ha registrat aquest dijous una proposició de llei per crear un centre català d'empreses i drets humans, amb el suport de JxCat, ERC, PSC, Catalunya en Comú Podem i la CUP. La proposta ha estat elaborada per un grup format per Lafede.cat i la Taula Catalana per la Pau i els Drets Humans a Colòmbia, ambdues plataformes d’entitats del tercer sector. L'objectiu d'aquest centre seria l'avaluació de l’impacte exterior sobre els drets humans, la promoció de la pau i el desenvolupament sostenible de les operacions de les empreses amb seu a Catalunya o que tenen inversions i activitats aquí. La primera resolució del Parlament a favor de la creació d'aquest centre es remunta al 2016.

Summary: Registren una proposició de llei per crear un centre català d'empreses i drets humans


La consellera de Presidència de la Generalitat, Meritxell Budó, ha acusat el president del govern espanyol i líder del PSOE, Pedro Sánchez, de viure "acomplexat i condicionat per l'opinió del PP i Cs respecte al debat territorial" i ha lamentat que, mentre duri aquesta situació, "amb molta probabilitat tot continuarà igual". Ho ha dit en una entrevista amb l'Agència Catalana de Notícies (ACN) en què ha criticat que, des de l'ascens de Sánchez al poder, "res ha canviat i res fa pensar que pugui canviar". "Continuem en la mateixa situació que ara fa un any i escaig quan vam fer la moció de censura", ha afirmat Budó, que veu "ben poca" voluntat de diàleg en l'executiu socialista. "Nosaltres continuarem oferint aquest diàleg, continuarem disposats a dialogar, amb relator, sense relator, o amb la figura que es consideri. Per nosaltres no quedarà aquesta voluntat de diàleg", ha esgrimit la també portaveu del Govern. I és que per a la consellera, el document sorgit de la trobada de Sánchez i el president de la Generalitat, Quim Torra, al Palau de Pedralbes de Barcelona és un "punt de partida" que el socialista "va decidir trencar segrestat pel PP i Cs". La consellera ha assenyalat Sánchez com a culpable que el seu debat d'investidura no fos fructífer per "la seva irresponsabilitat i incapacitat" d'arribar a acords. Ha recordat que JxCat es va obrir a abstenir-se i, fins i tot a votar 'sí' al líder del PSOE, però ha destacat que el "tarannà" que va mostrar van impossibilitar donar-li suport. Budó ha dit que tant JxCat com ERC van donar un "xec en blanc" a Sánchez "pensant que alguna cosa canviaria" respecte de l'anterior govern espanyol, presidit pel popular Mariano Rajoy, però ha deplorat que a dia d'avui segueix havent-hi polítics a la presó i exiliats "patint una repressió que no s'ha aturat i continua". Així mateix, ha augurat una sentència "molt dura" per als processats al Tribunal Suprem pel referèndum de l'1 d'octubre de 2017. Per això, ha reclamat a l'independentisme que vagi unit i ha explicat que és el que intenta "des de Presidència". "Més que mai, hem d'adonar-nos que quan hem pogut fer alguna cosa ha estat quan ho hem fet plegats", ha reflexionat. Aquesta unitat, ha relatat, passa per "trobar un objectiu comú" dels diferents actors de l'independentisme.

Summary: Budó: "Mentre Sánchez visqui condicionat per l'opinió del PP i Cs sobre el debat territorial, tot continuarà igual"


El sector del metall de Tarragona ha arribat a un principi d'acord sobre el conveni a la demarcació, segons ha informat aquest divendres el sindicat CCOO. Segons els sindicats, la pressió de la vaga de 24 hores al sector del metall de Tarragona prevista ha permès desbloquejar i avançar en les negociacions del conveni sectorial. Així, CCOO informa que en el preacord s'hauria incorporat una clàusula que garanteix que no hi haurà compensació ni absorció dels increments durant la vigència del conveni, de manera que els increments seran reals. D'altra banda, el conveni preveu uns increments salarials del 2,5% per a cada un dels dos anys de vigència (2018-2019) i inclou una clàusula de revisió salarial si la suma dels IPC dels dos anys supera el 5%. També estableix millores en els permisos retribuïts, de manera que el gaudi de les llicències per matrimoni, mort d'un familiar o naixement de fill s'iniciarà el primer dia laborable posterior al fet, i incorpora 10 hores addicionals per acompanyament de familiars de primer grau a tractaments oncològics. Un altre dels aspectes que destaca CCOO en el preacord és l'ampliació de la clàusula de subrogació al sector de manteniment de l'enllumenat públic i semàfors a les poblacions de més de 25.000 habitants. Fins ara només s'aplicava a les de més de 80.000 habitants. També recull algunes de les nostres principals reivindicacions en matèria d'igualtat, col·lectiu LGTBI i protecció de les víctimes de violència de gènere. Durant els pròxims dies, el preacord serà sotmès a votació dels treballadors abans de la signatura definitiva de l'acord.

Summary: El sector del metall de Tarragona arriba a un principi d'acord sobre el conveni


El govern d'Andorra ha informat aquest dissabte de la defunció d'un usuari amb coronavirus del centre sociosanitari El Cendre. D'aquesta manera, el nombre total de víctimes mortals derivades de la covid-19 s'eleva a les 17. En total, al país hi ha registrats 466 casos positius, 428 dels quals són actius. Entre aquests positius, hi ha 93 sanitaris i un total de 47 persones es troben ingressades a l'hospital, 16 d'elles a la Unitat de Cures Intensives (UCI).  El ministre de Salut Andorrà, Joan Martínez Benazet, també s'ha referit a la proposta d'Oriol Mitjà, basada en el desconfinament esglaonat i seguint el patró invers que es va dur a terme per l'episodi de confinament. En aquest sentit, ha indicat que en un principi "aquesta no és l'estratègia plantejada per Andorra", i ha afegit que la segona fase comença per fer un anàlisi d'anticossos a la població per conèixer el nombre de contagis i defenses reals dels ciutadans.

Summary: Andorra registra una nova mort que eleva a disset el nombre de defuncions amb covid-19


La presidenta del grup parlamentari de la CUP, Mireia Boya, ha afirmat aquest dimarts que la manca d'entesa entre els partits espanyols per formar govern és "l'escenari ideal" per a l'independentisme. En una entrevista a l'emissora lleidatana UA-1, la cupaire ha opinat que el procés sobiranista sortiria beneficiat si l'executiu estatal continua en funcions i no hi ha pacte d'investidura. "Millor si no arriben a cap acord. Per nosaltres és l'escenari ideal de cara al setembre", ha insistit. De fet, Boya està convençuda que si hi ha acord d'investidura es basarà en una única temàtica, en la qual els partits sí són capaços d'arribar a una entesa: "què fem contra la independència de Catalunya?". Passi el que passi, la presidenta del grup anticapitalista al Parlament ha subratllat que el procés ha de seguir avançant cap a la república catalana perquè, segons ella, el mandat que tenen els partits independentistes no emana de l'Estat sinó dels resultats del 27-S.

Summary: Boya (CUP) creu que la manca d'entesa per a la investidura a l'Estat és l'escenari "ideal" per a l'independentisme


L'advocada i exdirectiva del Barça Maria Teixidor ha abandonat la presidència del Circuit de Catalunya quan encara no feia dos mesos que havia acceptat el càrrec, segons ha anunciat ella mateixa al seu compte de Twitter. Teixidor no addueix motius, i explicita simplement que el període ha estat “curt però intens”. La ja expresidenta del Circuit va ser nomenada a finals de juliol a proposta de l'aleshores consellera d'Empresa i Coneixement Àngels Chacón. Teixidor va substituir en el càrrec el president del RACC, Josep Mateu, que l'ocupava de forma interina com a relleu de Vicenç Aguilera. Amb el canvi, el Govern apostava per definir un nou model de governança del Circuit reforçant la figura de la presidència.

Summary: Maria Teixidor abandona la presidència del Circuit de Catalunya dos mesos després d'assumir el càrrec


El 2016 a Catalunya es van diagnosticar 38.500 casos nous de càncers, i es preveu que de cara el 2025, la incidència incrementi respecte el 2015 un 5,5% en els homes i un 11,9% en dones, cosa que suposa que s'arribaran als 21.743 casos nous de càncers en homes i 15.922 en dones. Són les estimacions que projecta el Departament de Salut que constata que els tractaments han permès millorar la supervivència de la malaltia. En deu anys, ha crescut un 7%. Els tres tumors més incidents en homes són els de pròstata, els de còlon i recte i els de pulmó, mentre que en dones són els de mama, els de còlon i recte i els d'endometri. Si s'analitzen els dos sexes, el càncer de còlon i recte és el més diagnosticat. L'any passat, els càncers que van causar més defuncions en homes van ser els de pulmó, els de còlon i recte i els de pròstata, mentre que en les dones, van ser els de mama, els de còlon i recte i els de pulmó. Les projeccions per al 2025 també situen aquest tipus de càncers com els més incidents, i es calcula que els tumors de pulmó superaran en nombre de nous casos.  La mortalitat però, globalment és cada vegada més petita i suposa un 1,3% anual en homes i un 1,14% en dones, una millora que s'atribueix als tractaments. Així, els homes, als cinc anys sobrevivien el 35% dels pacients diagnosticats entre 1985 i 1989, una xifra que va augmentar fons al 40% entre 1990 i 1994, fins el 46% entre 1995 i 1999, fins l 51% entre 2000 i 2004, i que, la darrera dada de què es disposa, va arribar al 54% entre 2005 i 2007. En dones, el percentatge ha evolucionat del 49% de les diagnosticades entre 1985 i 1989, fins al 62,5% entre 2005 i 2007. Per aquest motiu, es conclou que a Catalunya, la supervivència ha augmentat un 7%, globalment, en 10 anys, ja que s'ha passat d'un 50,2% entre el 1995 i 1999, al 57,3% entre els anys 2005 i 2007.  Precisament, el 2016, en dones, es va registrar a Catalunya la taxa de mortalitat més baixa d'Europa, només 67 defuncions per cada 100.000 dones, mentre que en homes es va situar a la mitjana, 139, per cada 100.000.  Per millorar aquestes dades, el Pla contra el Càncer a Catalunya 2015-2020 aposta pels programes de cribratge, el programa de detecció precoç del càncer de mama i el programa de detecció precoç de càncer de còlon i recte mitjançant la prova de detecció de sang oculta en femta en homes i dones d'entre 50 i 69 anys.  Aquesta detecció precoç acompanyada d'altres activitats preventives , una major conscienciació de la població sobre la necessitat de consulta davant de símptomes sospitosos  i les millores en els tractaments expliquen la constant disminució de la mortalitat.  Aquest dissabte es commemora el Dia Mundial del Càncer.

Summary: Es diagnostiquen 38.500 nou càncers a Catalunya el 2016 però la taxa de supervivència augmenta un 7% en 10 anys


Agents dels Mossos d'Esquadra van detenir durant tres dies seguits d'aquesta setmana un home per saltar-se les ordres de confinament decretades per l'estat d'alarma. L'individu -un veí del Vendrell, de 25 anys i nacionalitat marroquina- va ingressar a presó aquest divendres. Segons fonts policials, l'arrestat va intentar mossegar a un policia a la mà durant la seva darrera detenció aquest dijous. Prèviament, ja l'havien sancionat una desena de vegades. Se l'acusa d'un delicte de trencament de condemna. A banda, la Policia Municipal del Vendrell, conjuntament amb Mossos d'Esquadra, va identificar una persona que anava pel carrer, sense justificació. Quan van comprovar el domicili li constava un odre de recerca i detenció. Els agents van procedir a traslladar l'home a les dependències policials en qualitat de detingut i se li van instruir les diligències judicials corresponents. El detingut també va ser denunciat per incompliment de l'estat d'alarma. En un altre control, establert a la carretera de Valls, els agents van aturar un vehicle i van practicar una prova d'alcoholèmia al conductor. L'home, de 48 anys, va triplicar la quantitat permesa amb un resultat de 0,82 mg/l. Se li atribueix un presumpte delicte contra la seguretat viària i se'l va denunciar per saltar-se les ordres de confinament.

Summary: Ingressa a presó un veí del Vendrell per incomplir les restriccions de confinament tres dies seguits


La presidenta de l'Institut Català de les Dones, Teresa Pitarch, ha presidit la Taula institucional contra la violència masclista, que s'ha celebrat a Tremp. Pitarch ha dit que la violència masclista afecta a totes les zones del territori però que el que no és igual l'accés als recursos per part de les víctimes. Per aquesta raó es milloraran els circuits en zones rurals perquè les dones tinguin acompanyament jurídic des de l'inici de la denúncia. La dificultat de mobilitat en aquestes zones de població molt dispersa fa que les dones tinguin més dificultat per accedir als recursos. La presidenta ha recordat que el Govern descarta centralitzar l'atenció judicial a víctimes del masclisme que ara ofereixen 29 jutjats mixtos arreu de Catalunya. Pitarch ha afirmat que els jutjats de violència sobre la dona ''no es toquen'' i d'aquesta manera s'enterra un estudi del 2015 perquè allunya el servei a les víctimes. Les dones del món rural a l'hora de posar denúncies per violència masclista es troben amb dificultats afegides com l'accés als recursos de manera fàcil i la mobilitat. Pitarch ha dit que l'acompanyament jurídic ha de ser igual que l'acompanyament psicològic, que hi és des d'un inici i per tant s'ha mostrat favorable a què tinguin advocat des del primer moment i de manera fàcil.

Summary: L'ICD facilitarà  l'acompanyament jurídic des d'un inici en cas de denúncia per violència masclista al món rural


La consellera de Governació, Administracions Públiques i Habitatge, Meritxell Borràs, ha garantit aquest dimecres el dret a vot electrònic als catalans residents a l'estranger de cara a la convocatòria del referèndum d'independència que el president de la Generalitat, Carles Puigdemont, ha situat a l'entorn de la segona quinzena de setembre, sempre que així ho reflecteixi el decret de convocatòria. En resposta a una pregunta del diputat de la CUP Benet Salellas en comissió parlamentària, Borràs ha apuntat que "si el decret de convocatòria del referèndum ho preveu, l'instrument hi haurà de ser". Salellas ha demanat al Govern que es comprometi de forma "vehement"sobre que hi haurà vot electrònic tant al referèndum com a les conseqüents eleccions constituents, i sobre que la consulta se celebrarà.

Summary: Borràs garanteix el vot electrònic als catalans a l'estranger en el referèndum si ho preveu el decret de convocatòria


L’Ajuntament de Tarragona ha començat aquesta setmana les cales i sondejos a la zona reconstruïda de l’amfiteatre romà. Al febrer, unes esquerdes en un mur posterior de la grada afegida l’any 1979 van obligar a tancar l’accés a l’arena i a habilitar un accés alternatiu. Des d’aleshores, els tècnics municipals han fet diverses proves al monument per obtenir una diagnosi i definir futurs projectes d’intervenció. Els treballs, que tenen un cost d’uns 50.000 euros, s’enllestiran abans de final d’any. A mitjan gener se’n sabran els resultats, segons la regidora de Patrimoni, Begoña Floria, qui ha insistit que la part original de l’amfiteatre -del segle I- no presenta problemes. L’arqueòloga municipal, Pilar Bravo, ha apuntat que els sondejos que es fan a la graderia i a les parets pretenen analitzar el sistema de fonamentació i de recolzament. Fins ara, s’han fet estudis de tomografia i amb georadar, i s’han instal·lat mesuradors de vibracions i de fissures que, durant un any, informaran de possibles anomalies. Les cales i sondejos que han començat recentment duraran dues setmanes i, tot seguit, es farà un estudi geotècnic. En paral·lel, es consultarà la documentació existent als arxius de Lleida i València sobre la reconstrucció que es va fer als anys 70. Això permetrà arrodonir la diagnosi i abordar la recuperació. Bravo ha admès que hi ha esquerdes importants a les parets de carreus i obertures a la superfície de circulació.   Les diferents proves de camp s’enllestiran durant el mes de desembre i després començarà l’estudi. Aquest document establirà les bases de futurs projectes d’intervenció arquitectònica amb la finalitat de corregir  les patologies detectades.  La regidora de Patrimoni, Begoña Floria, ha subratllat que calia actuar perquè l’amfiteatre és el monument més “icònic” del patrimoni mundial de Tàrraco. Tot i això, la regidora ha insistit que la part que data de l’època romana “està perfecta”.

Summary: Analitzen l’amfiteatre de Tarragona per trobar l’origen de les esquerdes


La covid-19 ha fet caure un 11,7% les vendes del comerç minorista a l'eurozona a l'abril i un 11,1% al conjunt de la Unió Europea (UE). El descens en el mes que coincideix amb la implementació generalitzada de les mesures de confinament per frenar l'expansió del coronavirus se suma a la caiguda del 11,1% a la zona euro i del 10,1% a la UE ja registrada el mes de març. En comparació amb el mateix mes del 2019, el volum de vendes del comerç minorista ha caigut un 19,6% a l'eurozona i un 18% a la UE el mes d'abril. Espanya és el segon estat de la zona euro amb el descens més important respecte al mateix mes de l'any passat, amb una caiguda del 29,8%, només superat per França, amb un enfonsament del 31,1%. Per sectors, les vendes del comerç minorista a l'eurozona van disminuir respecte al mes anterior en un 27,7% en combustibles de l'automoció, un 17% en productes no alimentaris i un 5,5% en aliments, begudes i tabac. En el conjunt de la UE, la caiguda en combustibles de l'automoció és del 25%, en productes no alimentaris del 14,7% i en aliments, begudes i tabac del 5,9%. Respecte al mes d'abril del 2019, l'enfonsament a l'eurozona és del 46,9% en combustibles de l'automoció i del 33,6% en productes no alimentaris, mentre augmenta un 2,5% en productes alimentaris, begudes i tabac. En el conjunt de la UE, cau un 42,6% en combustibles de l'automoció i un 29,7% en productes no alimentaris, mentre incrementa en 1,4% en aliments, begudes i tabac.

Summary: La covid-19 fa caure un 11,7% les vendes del comerç minorista a l'eurozona a l'abril


El president de la Generalitat, Quim Torra, ha reclamat al govern espanyol "transferències directes i actuacions urgents", com "un Pla de l'automoció amb mesures contundents", similars als de Alemanya o França. "Ens preocupa tota la cadena de valor de Nissan, totes les empreses que giren al voltant d'aquesta companyia", ha afirmat després de reunir-se amb 25 empreses proveïdores de la multinacional i el Clúster de la Indústria d'Automoció de Catalunya. Durant la reunió, l'associació ha reclamat que els Expedients de Regulació Temporal d'Ocupació  (ERTO) dels proveïdors de Nissan es puguin allargar fins al desembre del 2020 i ha demanat al Govern que asseguri el pagament dels acords signats entre els proveïdors i el fabricant fins llavors. En la primera reunió amb les empreses proveïdores de Nissan un cop confirmada la marxa de la multinacional japonesa, el president ha advocat per "trobar una aliança" amb tota la xarxa d'empreses proveïdores per cercar solucions, segons ha informat la Generalitat en un comunicat. El cap de l'executiu ha posat a disposició l'oficina tècnica creada pel Govern "per canalitzar les peticions que puguin arribar tant de liquiditat com d'assessorament". Torra s'ha compromès davant els representants de les companyies a fer tot el que estigui a les seves mans "per mantenir els llocs de treball de Nissan i la seva activitat".  El president ha reiterat durant la reunió el "suport del Govern a la viabilitat de Nissan" i ha insistit a dir que no accepta la decisió de tancar les plantes "com una decisió final" i a exigir "interlocució directa amb la companyia al Japó, i conèixer la memòria justificativa, amb detall, per la qual es considera que l'empresa no és viable". Aquesta posició, ha explicat, "és absolutament compartida per totes les administracions". En aquest sentit, Torra ha demanat que "aquesta unitat granítica" es pugui demostrar perquè d'ella depèn, en bona part, ha dit, "l'èxit" que esperen. A la reunió, hi ha pres part el vicepresident i conseller d'Economia i Hisenda, Pere Aragonès, i els consellers de Treball, Afers Socials i Família, Chakir El Homrani, i d'Empresa i Coneixement, Àngels Chacón, la directora general d'Indústria, Matilde Villarroya, i el president del Clúster de la Indústria d'Automoció de Catalunya, Josep Maria Vall. L'associació, que representa 190 empreses, ha reclamat que els Expedients de Regulació Temporal de l'Ocupació (ERTO) dels proveïdors de Nissan estiguin vigents fins al desembre del 2020 i que no s'acabin amb la fi de l'estat d'alarma. D'aquesta manera, aquestes companyies podrien continuar beneficiant-se de les exoneracions de quotes i de les  condicions excepcionals dels expedients per força major habilitats durant la pandèmia de la covid-19. El Clúster ha reclamat que "la prioritat del cas Nissan han de ser les persones, treballadors i proveïdors, i buscar una sortida", segons indica un comunicat. Per això, han exigit al Govern que asseguri, en la mesura del possible, el compliment i pagament dels acords signats entre els proveïdors i el fabricant fins el desembre del 2020. "Aquest compliment ha de tenir en compte tant els contractes signats i que encara no s'hagin pagat, com els que tinguin vigència fins a final d'any", han afegit. A la reunió hi han assistit representants d'empreses com A. Raymond Tecniacero, Ames- Aleaciones de Metales Sinterizados, Calsonic Kansei Spain, Continental Automotive, Denso Barcelona, Faurecia Interior Systems, Flexngate Plásticos, Gestamp Esmar, Grupo Componentes Vilanova, Hayes Lemmerz Barcelona, Kautex Textron Ibérica, Lear Corporation Holding Spain, Magna Mirrors España, Magna Seating Spain, Mahle Behr Spain, Manufactura Moderna de Metales, Novares Ibérica, Nifco Products España, Robert Bosch GMBH, Saint-Gobain Cristaleria, Snop Estampación, Socima, Trety i Zanini Autogrup. Nissan va anunciar el 28 de maig que tenia la intenció de tancar les instal·lacions que té a Catalunya, inclosos els tres centres productius a la Zona Franca de Barcelona, a Sant Andreu de la Barca i a Montcada i Reixac, afectant els llocs de treball de més de 3.000 persones de forma directa i de més de 20.000 indirectament, segons els sindicats.

Summary: ACTUALIZACIÓ:Torra reclama un pla de l'automoció "contundent" al govern espanyol després de reunir-se amb proveïdors de Nissan


Investigadors de la Universitat Autònoma de Barcelona (UAB), amb la col·laboració de l'Institut Català de Paleontologia Miquel Crusafont (ICP), han descobert a Vallcebre (Berguedà) una impressió fòssil sobre la roca de la superfície de la pell d'un dinosaure del Cretaci Superior –fa 66 milions d'anys-, una època molt propera a la seva extinció. Es tracta de l'empremta que van deixar les escates de la pell d'un dinosaure en recolzar-se sobre el terra. En concret, s'han trobat dues empremtes de la pell, una gran d'uns 20 centímetres d'amplada, i una altra de més petita, de només 5 centímetres, separades per un metre i mig de distància, probablement del mateix animal. Segons els experts, es tracta d'una troballa "excepcional i única" a Europa, ja que hi ha poques zones al món amb roques d'aquesta època i "caracteritzar aquests dinosaures és molt important per entendre com i perquè van desaparèixer".  Una recerca geològica a Vallcebre, on es troba el jaciment de Fumanya, per estudiar l'origen d'unes roques sedimentàries del Cretaci Superior (d'una edat al voltant de fa 66 milions d'anys) ha tret a la llum una troballa extraordinària. Es tracta de l'empremta que van deixar les escates de la pell d'un dinosaure en recolzar-se sobre el terra. La zona, en aquella època, corresponia als fangs de la ribera d'un riu i, casualment, aquells fangs on va quedar impressionada la pell de l'animal es van cobrir de sorres que van petrificar, al llarg de milers d'anys, per formar gres, la roca sedimentària que va preservar la forma de les empremtes descobertes pels investigadors. Segons els experts, la sorra va actuar de motlle i, per això, el que es pot observar a la roca, més que una empremta, és el relleu de la pell original de l'animal.  Pels experts, la troballa té un caràcter excepcional, ja que el Cretaci Superior correspon a l'època en què van viure els darrers dinosaures abans de la seva extinció, hi ha poques zones al món amb roques d'aquesta època. L'investigador de la UAB i autor principal de la recerca, Víctor Fondevilla, ha destacat que "es tracta de l'únic registre de pell de dinosaure d'aquesta època a tot Europa i correspon a un dels exemplars més recents, més propers a l'extinció, a tot el món". Segons Fondevilla, "el registre fòssil de la pell dels darrers dinosaures és molt escàs i només compta amb alguns jaciments de característiques similars als Estats Units i Àsia". L'investigador assegura que "a la Península s'han trobat altres fòssils de pell de dinosaure, concretament a Portugal i Astúries, però corresponen a èpoques més llunyanes".  La forma de les escates observada a la roca mostra un patró característic de la pell d'alguns dinosaures: la forma de roseta amb un bony central en forma de polígon rodejat per altres cinc o sis bonys. Amb tot, els investigadors consideren que es tracta "d'escates massa grans per la grandària típica dels dinosaures carnívors i hadrosaures que habitaven la zona fa 66 milions d'anys". Per això, Fondevila considera que "probablement es tracti d'un gran sauròpode herbívor, potser d'un titanosaure, ja que hem trobat petjades d'aquesta espècie molt a prop de la roca on hi ha les impressions de la pell". De fet, s'hi han trobat dues empremtes de la pell, una gran d'uns 20 centímetres d'amplada, i una altra més petita, de només 5 centímetres d'amplada, separades per un metre i mig de distància, probablement del mateix animal. "El fet que siguin empremtes a la roca és una evidència que l'animal és de l'època del sediment, un dels darrers dinosaures que va viure al planeta. Quan es troben ossos la datació és més complicada perquè poden haver-se desplaçat respecte del sediment original en tots aquests milions d’anys", ha aclarit Fondevilla. La troballa constata "l'excel·lent" registre fòssil dels Pirineus pel que fa als dinosaures que van viure a Europa poc abans de la seva extinció a tot el planeta. "Els jaciments del Berguedà, Pallars Jussà, l'Alt Urgell i La Noguera han proporcionat evidències de cinc grups diferents de dinosaures: titanosaures, anquilosaures, teròpodes, hadrosaures i rahbdodòntids", ha relatat Àngel Galobart, cap del grup de recerca del Mesozoic de l'ICP i director del Museu de la Conca Dellà d’Isona. De fet, Galobart ha explicat que "els jaciments dels Pirineus són molt rellevants des del punt de vista científic, ja que ens permeten estudiar les causes de la seva extinció en un punt geogràficament allunyat de l'impacte del meteorit". La recerca, publicada a la revista especialitzada 'Geological Magazine', ha estat liderada pels investigadors del Departament de Geologia de la UAB Víctor Fondevilla i Oriol Oms, en col·laboració amb els investigadors de l'Institut Català de Paleontologia Miquel Crusafont (ICP) i del Museu de la Conca Dellà Bernat Vila i Àngel Galobart .

Summary: Descobreixen al Berguedà la pell fossilitzada d'un dels darrers dinosaures que va habitar el planeta


El sindicat lamenta la presentació de nous elements de contenció quan el material actual és "caducat i insuficient" ACN Barcelona.-La Unió Sindical de la Policia Autonòmica de Catalunya (USPAC) nega que hi hagués cap "error de comunicació" en la informació sobre l'ús del gas pebre i altres elements de contenció. Segons el sindicat dels Mossos, "l'únic" que va haver-hi va ser "incompetència i mala fe" per part del conseller d'Interior, Miquel Buch, el director dels Mossos d'Esquadra, Andreu J. Martínez, i el secretari general d'Interior, Brauli Duart. En un comunicat fet públic aquest dilluns, la USPAC considera que la "cúpula política" d'Interior volia que la premsa filtrés informació i creuen que la fins avui cap de premsa Joana Vallès ha estat un "cap de turc". En aquest sentit, lamenten que sigui una "quimera" que Buch assumeixi "responsabilitats" i critiquen que es "mati el missatger". Per altra banda, la unió sindical també lamenta que en la trobada amb la premsa es presentés l'ús d'elements de contenció com el gas pebre o tanques especials quan el material que utilitzen els agents actualment és "caducat i insuficient".

Summary: USPAC nega cap "error de comunicació" en l'ús del gas pebre i denuncia "incompetència" per part de Buch


"Confusió i incertesa". Aquest és el sentiment amb què s'han aixecat aquest dilluns els veïns, comerciants i hostalers de Lleida davant la incertesa d'un confinament més dur en vuit municipis del Segrià anunciat aquest diumenge pel Govern i rebutjat per la jutgessa de guàrdia de Lleida a la matinada. Per Lleida s'han vist botigues i bars oberts i d'altres de tancats. "Això és un desastre. Ningú sap què ha de fer", lamentava Jordi Viaplana, mentre esmorzava a la braseria Llobregat, al barri de Cappont. El seu propietari, Josep Bermúdez, lamentava que els polítics "van perduts" i que amb aquestes decisions acabaran "arruïnant" els negocis. Bermúdez reconeix que la situació és "complexa" i que els ciutadans estan "confosos". Ha criticat la "ineptitud" dels polítics, que "no saben per on van". "No pot ser que et diguin que  no pots obrir i després que sí. Això no és seriós. És penós", ha lamentat. L'hostaler demana que es facin més proves i que "deixin viure" la gent que està sana. Per a seva banda, Maria Josep Rovira, propietària de la botiga Artfang, a la plaça Sant Joan de Lleida ha reconegut que està vivint aquestes últimes hores "amb una gran incertesa". "Diuen que no podem sortir però que podem obrir les botigues, però jo no puc tenir personal treballant si no tinc vendes", explica. "Avui he fet zero vendes. Hi ha molt poca gent, la gent no sap si sortir o no".  A l'Eix Comercial de Lleida, per exemple, hi ha botigues i bars que han obert però molts han decidit no fer-ho. "Econòmicament serà una catàstrofe", assegura Rovira.

Summary: Confusió entre comerciants i hostalers davant la incertesa d'un confinament més dur en vuit municipis del Segrià


Les vendes mundials de Seat el mes de maig han sumat un total de 49.200 lliuraments, cosa que suposa el 15,5% més que al maig del 2017 i també suposa les millors xifres registrades per la marca automobilística en un mes de maig, segons ha comunicat la companyia del grup Volkswagen. Amb aquest bon comportament al maig, Seat trenca el rècord de vendes en un mes de maig que fins arrossegava des del 2000 quan va vendre 48.400 unitats. En els cinc primers mesos d'aquest any Seat també obté una nova xifra rècord en aquest període amb 238.500 vehicles, el 18,5% més que l'any passat i una xifra que supera els 229.600 que va vendre el 2000.   Wayne Griffiths, vicepresident comercial de Seat, ha assegurat que amb aquestes vendes registrades al maig, Seat se situa ''com una de les marques que més creix a Europa''.  L'augment de les vendes s'explica per l'impuls que ha suposat la comercialització de l'Arona acompanyat de la bona resposta comercial dels models 'Ibiza', 'León' i 'Ateca', segons ha explicat Griffiths.  Per mercats, el primer mercat és l'estat espanyol on els primers cinc mesos s'han venut 50.400 cotxes, el 14,3% més que fa un any. Després de l'estat espanyol hi ha el mercat alemany amb 46.100 unitats, el 19,3% més, el Regne Unit amb 29.400 cotxes, el 19% més, França amb 12.500 cotxes, el 14,8% i Itàlia amb 10.700 unitats, el 22,5% més.

Summary: Seat creix en vendes al maig un 15% i obté les millors xifres en aquest mes de la seva història


La portaveu adjunt de JxCat, Gemma Geis, ha qualificat de "increïble" i d'una "incoherència política enorme" que els partits que mantenen l'aplicació de l'article 155 -segons ha dit- hagin demanat la sessió de control del president del Govern, Quim Torra. En una roda de premsa al Parlament aquest dimarts al migdia, Geis ha criticat així que Cs, PSC, CatECP i el PPC vulguin que Torra comparegui al ple mentre el govern espanyol es nega a publicar el nomenament dels consellers. En aquest sentit, Geis ha assegurat que el president de la Generalitat compareixerà cada setmana al ple però un cop pugui formar Govern. D'altra banda, la portaveu adjunt ha anunciat que JxCat vol que tots els grups parlamentaris facin una declaració institucional per garantir la llibertat d'expressió, després de les "agressions feixistes" dels darrers dies. D'altra banda, Geis ha subratllat que JxCat farà costat al que decideixi Torra sobre el nomenament dels seus consellers. Preguntada per la premsa si creu que caldria triar noves persones per tal de superar el bloqueig de l'Estat -que es manté en contra d'acceptar que Jordi Turull, Josep Rull, Lluís Puig i Toni Comín siguin al Govern-, Geis s'ha limitat a respondre que el seu grup donarà suport al que decideixi el cap de l'executiu.

Summary: JxCat troba "increïble i incoherent" que els partits que mantenen el 155 demanin la sessió de control de Torra


Dues persones més han mort per coronavirus a les comarques gironines i el total de persones que han perdut després de contagiar-se s'eleva a quatre. Segons informa Salut, tots ells amb patologies prèvies. A la regió sanitària de Girona, aquest divendres s'han confirmat 41 casos nous de COVID-19, que eleva la xifra de contagiats a 222. D'aquests, quinze estan en estat greu. Entre els casos confirmats a les comarques gironines, hi ha 83 professionals sanitaris, 36 més que dijous.

Summary: Dues morts més per coronavirus a les comarques gironines i el total s'eleva a quatre


El primer tinent d'alcalde de Barcelona, Gerardo Pisarello, ha constatat un canvi de to en el discurs del rei, més allunyat dels "posicionaments de la dreta" que, al seu entendre, havien marcat els darrers discursos reials.  Amb tot, ha recordat que l'aposta per la "concòrdia" i el "diàleg" és la que hauria d'haver mantingut el Rei en el seu discurs el 3 d'octubre i, per això, considera que la monarquia és una institució "incapaç" d'afrontar els grans reptes polítics actuals. "Forma més part del passat que del futur, és més part del problema que de la solució", ha reblat. Pisarello també s'ha referit a la seva candidatura a les primàries de Barcelona en Comú per a les eleccions europees, un pas que assegura que fa per fer arribar "la veu de les ciutats" a Europa.  Segons Gerardo Pisarello, el discurs d'aquest dilluns a la nit del monarca recull la consciència del qüestionament de la institució que afirma que "no està a l'alçada" de les solucions que una "societat moderna del segle XXI necessitaria". "L'aposta de futur és republicana", ha insistit.  El primer tinent d'alcalde de l'Ajuntament de Barcelona també s'ha referit als presos i exiliats independentistes assegurant que és una situació "inadmissible" des del punt de vista jurídic, polític i humà. En aquesta línia, ha reiterat la seva solidaritat i ha exigit la "desjudicialització" del procés i l'aposta per "solucions polítiques i democràtiques". En l'ofrena al monument de Macià en l'aniversari de la seva mort, ha recordat que el president també va ser un exiliat polític i jutjat "per raons polítiques", que va buscar l'entesa entre republicans de Catalunya i d'Espanya. "L'entesa entre gent progressista, republicana i demòcrata entre Catalunya i Espanya té més vigència que mai i em sembla un repte polític en vistes al 2019", ha precisat.  "Treballant per Barcelona fins l'últim dia" L'ara també candidat a les primàries de Barcelona en Comú per a les eleccions europees del maig, ha assegurat que fa el pas "amb molta il·lusió" com a "municipalista i europeista convençut".  Així, assegura que l'objectiu serà portar les grans preocupacions del municipalisme fins a la Unió Europea, amb la defensa dels drets quotidians dels veïns perquè les polítiques europees "estiguin a l'alçada", combatent "l'especulació", protegint el dret a l'habitatge, o la defensa de drets i llibertats, que assegura que actualment "estan en perill".  Malgrat això, ha avançat que treballarà "fins l'últim dia per Barcelona" i ha garantit que l'equip de govern municipal de futur tindrà la "solvència" i "l'impuls transformador" que els va portar fa quatre anys fins al govern municipal de la ciutat.

Summary: Pisarello constata un canvi de to en el discurs del rei però "insuficient" per afrontar els grans reptes polítics actuals


La fiscal en cap de Girona ha arxivat la causa per desobediència, prevaricació i malversació de fons contra l'alcalde de Santa Coloma de Farners, Joan Martí, en el referèndum de l'u d'octubre. Martí ha celebrat aquest pas i ha destacat que és una mostra que "votar no pot ser delicte". Per l'alcalde, era "de calaix" que "donar la veu a la ciutadania" no pot comportar ni desobediència, ni prevaricació, ni malversació. L'arxivament d'aquesta causa és un dels diferents casos que s'estan vivint els últims dies. A principis de març, l'alcaldessa de Montgat, que també tenia diligències obertes per la mateixa causa, va rebre la notificació de l'arxivament del cas. "Els casos precedents d'altres alcaldes ens feien pensar que això acabaria de la mateixa manera", ha reblat Martí.

Summary: La Fiscalia arxiva la causa contra l’alcalde de Santa Coloma de Farners per donar suport a l’1-O


El Consell de l'Audiovisual de Catalunya (CAC) ha demanat que es retirin 16 vídeos de YouTube que promocionen productes no aptes per a l'ús mèdic per combatre el coronavirus, banalitzen la pandèmia i qüestionen la necessitat de les mesures de protecció, com ara el distanciament social. En un comunicat aquest dimecres, l'entitat detalla que els continguts ja sumen 340.000 visualitzacions i que presenten suposats investigadors que asseguren haver trobat un remei a la malaltia. Aquests, atribueixen als interessos de la indústria farmacèutica la manca de reconeixement als seus remeis "més barats". El president del CAC, Roger Loppacher, qualifica de "molt greu" que creïn falses expectatives sobre suposats tractaments curatius de la covid-19. "El que necessiten els nostres investigadors i personal mèdic és tot el nostre suport i no, en canvi, desinformació que només contribueix a entorpir la seva tasca, ja de per si molt difícil", sosté Loppacher. L'informe del CAC, revisat pel Col·legi de Metges de Barcelona, identifica una quinzena de vídeos publicats durant el mes de març, alguns fins i tot després de l'aprovació de l'estat d'alarma. Entre les substàncies que ofereixen com a efectives per curar el virus hi ha el clorit de sodi o diòxid de clor, que asseguren cal "ingerir o aspirar" per acabar amb el coronavirus. També s'especula amb la prevenció del contagi a través de determinades plantes i fongs medicinals. El president del Col·legi de Metges de Barcelona, Jaume Padrós, considera "absolutament immoral" que, en un moment d'emergència i "d'enorme incertesa i tensió com el que estem vivint", es difonguin missatges i continguts d'aquest tipus. "Som davant d'una pandèmia i lluitem contra un virus desconegut fins ara. Aprofitar-se d'aquesta circumstància i de la por de la gent és inacceptable", assenyala. Recomanacions del CAC El CAC recomana confiar només en les comunicacions oficials de les autoritats (Salut, Govern, Mossos d'Esquadra, Protecció Civil, govern espanyol, Comissió Europea, ajuntaments o altres institucions públiques i mèdiques). A més, informar-se a través de mitjans d'informació reconeguts i amb responsabilitat editorial. A més, abans de compartir per les xarxes socials o Whatsapp un missatge o àudio, cal preguntar-se qui ho publica, si és una captura de pantalla, si la data és actual o si coneixem la persona que grava l'àudio.

Summary: El CAC demana retirar 16 vídeos de YouTube sobre tractaments no científics per curar el coronavirus


Un treballador de 43 anys ha resultat ferit greu aquest dimecres en un accident laboral a Moià. Una ambulància del Servei d'Emergències Mèdiques i un helicòpter s'han desplaçat ràpidament al lloc dels fets, a la Ronda Conques, per proporcionar-li assistència. Des del SEM han explicat a l'ACN que davant la gravetat del seu estat s'ha traslladat l'home en helicòpter a l'hospital Parc Taulí de Sabadell. Els fets han passat a un quart d'onze del matí quan, per causes que encara s'han d'esclarir, uns palets han caigut al damunt del treballador.

Summary: Un home de 43 anys resulta ferit greu en un accident laboral a Moià


La regió sanitària de les Terres de l'Ebre ha reorganitzat l'atenció als hospitals i l'atenció primària per atendre els pacients amb la covid-19 i evitar contagis. A partir d'aquest divendres, l'hospital Verge de la Cinta de Tortosa serà el de referència per als contagiats pel coronavirus, la Clínica Terres de l'Ebre assumirà l'atenció materno-infantil de la regió, inclosa la unitat de prematurs, i l'Hospital Comarcal de Móra d'Ebre concentrarà l'atenció de traumatologia que necessiti cirurgia. L'Hospital Comarcal d'Amposta i l'Hospital de la Santa Creu de Jesús assumiran l'atenció intermèdia de pacients amb coronavirus i altres derivacions.  Salut reorganitza els fluxos assistencials hospitalaris a les Terres de l'Ebre per fer front a l'augment de casos per contagi de coronavirus que s'esperen els pròxims dies i per garantir l'atenció de la resta de les patologies urgents. S'han dividit els centres hospitalaris en dos circuits diferents per tal de separar les persones amb sospita de coronavirus de les que no en tenen. L'Hospital de Tortosa Verge de la Cinta (HTVC) es converteix en l'hospital de referència per als pacients crítics, semicrítics i aguts d'alta i mitjana complexitat. L'hospital de Tortosa incrementarà la seva capacitat de llits per atendre aquesta tipologia de pacients i s'hi traslladaran respiradors d'altres centres per tal de concentrar-ne l'assistència. L'HTVC seguirà atenent cirurgies urgents, com es va anunciar en l'inici de la crisi sanitària, i mantindrà altres dispositius com els serveis per a pacients immunodeprimits i pacients d'altres especialitats sense coronavirus. La Clínica Terres de l'Ebre (CTE), també a Tortosa, assumirà tot el servei de ginecologia i obstetrícia del Verge de la Cinta, així com l'assistència pediàtrica, a excepció de l'àrea d'influència de l'Hospital Comarcal de Móra d'Ebre (HCME). S'habilitaran a la Clínica les sales de parts necessàries segons les previsions de la regió sanitària. S'hi traslladarà el material i l'equip de professionals necessari de l'HVCT i també es traslladarà la unitat neonatal, per tal d'assegurar l'atenció de nadons prematurs. A la Clínica també s'atendran urgències i es recomanarà als pacients sospitosos de contagi per la covid-19 que es dirigeixin al Verge de la Cinta. Tota la patologia traumàtica urgent de la regió sanitària s'atendrà a l'Hospital Comarcal de Móra d'Ebre. L'equip de professionals de l'HCME i els del Verge de la Cinta assumiran el servei. A l'Hospital Comarcal de la Ribera d'Ebre només s'atendran casos amb coronavirus de baixa complexitat. Es mantindrà l'atenció a les urgències, a l'embaràs, a pediatria, cirurgia i la resta d'especialitats de la seva àrea d'influència. L'Hospital Comarcal d'Amposta (HCA) assumirà l'atenció intermèdia de casos de coronavirus aguts i de baixa complexitat, atendrà tota mena d'urgències i derivarà a l'hospital de Tortosa els pacients que no compleixin aquests criteris intermedis. L'Hospital de la Santa Creu (HSC) farà el mateix amb pacients contagiats de totes les edats però prioritzarà l'atenció a la gent més gran. Se seguirà fent el tractament d'hemodiàlisi amb mesures de precaució en aïllament dels casos positius i de sospita. Aquest nou pla de contingència preveu, si fos necessari, habilitar l'antiga residència d'avis d'Amposta i les places desocupades de les residències de Batea, la VIMA de Sant Carles de la Ràpita i l'Onada de l'Ametlla de Mar. Aquestes places permetran augmentar la capacitat hospitalària de la regió sanitària. No es descarta utilitzar places hoteleres si calen. L'atenció primària Tota l'atenció primària de la Terra Alta s'assumirà des del CAP Gandesa. A la Ribera d'Ebre es concerta als CAP de Flix i Móra la Nova. El Punt d'Atenció Continuada situat a l'Hospital Comarcal de Móra d'Ebre deixa d'estar operatiu. Al Baix Ebre, es manté l'activitat al CAP Temple, el Baix Ebre, de l'Aldea, de Deltebre i de l'Ametlla de Mar. Els Punts d'Atenció Continuada seran els CAP de l'Aldea, de Deltebre i del Temple. Deixa de ser operatiu el Punt d'Atenció continuada de Xerta i de l'Ametlla de Mar. A la comarca del Montsià l'atenció es concentrarà al CAP d'Ulldecona, d'Amposta i de Sant Carles de la Ràpita. Els Punts d'Atenció Continuada seran al CAP de Sant Carles de la Ràpita, d'Ulldecona i d'Amposta - en aquest cas  passa de l'Hospital Comarcal al CAP-. L'atenció pediàtrica del CAP Baix Ebre es desplaça al CAP de Roquetes. A la resta del territori es garantiran els circuits separats d'atenció a la població pediàtrica. S'incrementaran els dispositius d'atenció domiciliària a tot el territori.

Summary: La regió sanitària de l'Ebre redistribueix als diferents hospitals del territori l'atenció de les especialitats


Catalunya és la segona comunitat amb més despesa en assegurances el 2019, amb 1.392,6 euros per persona. La despesa al territori representa quaranta euros més que la mitjana de l'Estat, segons l'informe 'El mercat espanyol d'assegurances en 2019', elaborat per Mapfre Economics. La Comunitat de Madrid ocupa la primera posició, amb 1.820 euros, i a Catalunya la segueixen Navarra, Aragó i Balears, amb 1.388, 1.369 i 1.203 euros, respectivament. Enguany, la crisi sanitària anticipa un important retrocés en el creixement del negoci assegurador. En els primers cinc mesos de l'any, l'assegurança d'automòbils ha registrat un descens en primes del 3%, mentre que les xifres provisionals de les assegurances de Salut manifesten un increment del 5,4%.  La crisi sanitària i les mesures de confinament han provocat una reducció de la sinistralitat a curt termini en el segment de l'automòbil i, a mitjà termini, un descens de la freqüència en sinistres de responsabilitat civil. Per altra banda, el distanciament social provocarà una desacceleració de l'increment de les primes pel descens de vendes. En aquest context, l'empresa preveu un canvi en la composició de la venda cap a productes amb més bàsics i amb menys cobertures.  Per altra banda, la branca de Salut ha crescut un 5,4% entre gener i maig, una xifra "molt positiva", ja que inclou les primes dels mesos més estrictes del confinament. Tot i això, la crisi planteja nombroses "incerteses" per la resta de l'any.  Pel que fa a les assegurances de Vida, aquestes mostren una desacceleració en els cinc primers mesos de l'any, tot i que continuen creixent a un ritme del 0,8%. Les primes de les assegurances de Vida Estalvi, en canvi, aprofundeixen en una caiguda de fins al 35,5% davant el mateix període de l'any anterior.   El 2019, els espanyols van gastar 1.352 euros per persona en assegurances, 17,4 euros menys que l'any anterior. L'increment de la despesa en assegurances de No Vida, de 772,3 euros a 753,4 euros per persona, no va ser suficient per compensar la caiguda en les assegurances de Vida, de 508,3 euros el 2019 a 616,6 el 2018. Segons apunten els estudis de Mapfre, el desenvolupament del mercat assegurador a l'Estat continua alentint-se i separant-se de la tendència expansiva iniciada el 2014, amb el punt àlgid el 2016.

Summary: Catalunya és la segona comunitat amb més despesa per persona en assegurances el 2019, fins a 1.392 euros


Un total de 14 coets anticalamarsa han aparegut en una masia de Vilobí d'Onyar (Selva). El propietari de l'habitatge els va descobrir el 24 de novembre mentre netejava diverses estances i va alertar els Mossos. Una unitat dels TEDAX del cos es va desplaçar fins al lloc i va constatar que els artefactes estaven complets i que tenien la càrrega explosiva, és a dir, amb la punta amb el iodur de plata i la càrrega propulsora. Els artificiers van recollir-los amb seguretat i els van destruir. Aquest tipus de coets servien per dissoldre els núvols de tempesta i evitar la pèrdua dels cultius dels camps. Actualment, però, estan prohibits i descatalogats per la perillositat que comporta i per la seva dosis tòxica. Els mossos recorden que en cas de trobar un possible artefacte no s'ha de tocar ni moure i que s'ha d'avisar al 112.

Summary: Localitzen 14 coets anticalamarsa en una masia de Vilobí d'Onyar


Agents de l'Àrea Regional de Recursos Operatius (ARRO) dels Mossos d'Esquadra han detingut aquest dimecres un jove de 19 anys, nacionalitat francesa i veí de Marella com a suposat autor d'un delicte contra la seguretat viària per conduir sense permís. A més, els agents l'han denunciat per la via administrativa per donar positiu a les proves de detecció de drogues. En concret, per consum de cànnabis. Els fets van passar ahir, cap a dos quarts de vuit de la tarda, a l'autopista AP-7, al terme municipal d'Aiguaviva (Gironès), quan una dotació policial va detectar un vehicle que circulava a gran velocitat. En aturar-se al punt quilomètric 67,5, els agents van identificar el conductor i van comprovar que  no havia obtingut mai el permís de conduir. Per aquest motiu, el van detenir com a presumpte autor d'un delicte contra la seguretat viària. A més, amb el suport d'efectius de trànsit, li van fer la prova de drogues i va donar positiu en cànnabis.  El detingut, que no tenia antecedents, va passar a disposició del jutjat d'instrucció en funcions de guàrdia de Girona i va sortir en llibertat provisional.

Summary: Detingut un conductor a Aiguaviva que circulava per l'AP-7 drogat i sense permís de conduir


El coordinador general del PPC, Xavier García Albiol, ha recomanat aquest dimecres a l'expresident del govern espanyol i president honorífic del PP, José María Aznar, que renti els draps bruts dins de casa. Després que la Fundació FAES que capitaneja Aznar hagi criticat el govern de Mariano Rajoy i, específicament, la vicepresidenta, Soraya Sáenz de Santamaría, per qualificar d'error la campanya que en el seu dia els populars van fer contra l'Estatut de Catalunya, Albiol ha estat preguntat per aquesta picabaralla en una entrevista a TVE. El líder del PPC ha assegurat que Aznar "mereix tot el respecte" i és algú "a qui s'ha d'escoltar", però ha defensat Sáenz de Santamaría i la seva acció de govern. A més, ha explicat que creu que "si algú ha de discrepar, s'ha de traslladar als òrgans interns de partit", tot afegint que ell no és "molt amic de fer públiques les crítiques internes".  Pel que fa a la campanya que els populars van fer quan l'Estatut de Catalunya es va aprovar i que va desembocar en un recurs al Tribunal Constitucional, Albiol ha estat més ambigu. El coordinador del PPC ha defensat aquella campanya i ha reconegut que hi va "participar". "Era una reacció a un Estatut que el que es buscava és el que després es va demostrar, dir que tenia articles no constitucionals", ha dit. Tot i això, ha admès que "amb el temps, ha quedat demostrat que hi va haver una part de la població catalana que no la va entendre, pel motiu que sigui, que ho va entendre com un acte electoral i no com el que era".  Més relació amb el PSC  D'altra banda, Albiol ha defensat també l'operació de diàleg del govern espanyol amb Catalunya, així com l'acostament al PSOE que també ha reclamat darrerament Sáenz de Santamaría. En aquest sentit, el líder del PPC s'ha mostrat "esperançat" que la nova relació entre el PP i el PSOE acabi traslladant-se també a Catalunya i a una major col·laboració entre PPC i PSC. "En aquesta nova etapa, on al menys una part del PSOE ha pres consciencia del que ens juguem en l'àmbit territorial, espero que al final aquest criteri de certa responsabilitat institucional acabi arribant també al PSC", ha dit.  Per últim, Albiol ha tornat a lamentar que el Govern i el president, Carles Puigdemont, mantinguin el seu full de ruta i estiguin fixant al setembre la data del referèndum d'independència. En aquest sentit, ha reiterat que l'Estat i l'executiu de Rajoy evitaran com sigui la seva celebració. "Puc garantir a tots els espanyols i especialment als catalans que mentre governi el PP a Espanya, no es farà cap referèndum per separar Catalunya de la resta d'Espanya. I Puigdemont ho sap perfectament però està instal·lat en un discurs, presoner de la CUP, i es dedica a posar dates i crear expectatives sobre uns fets i un hipotètic referèndum que poden tenir la tranquil·litat i garantia que no es celebrarà mentre governi el PP", ha sentenciat.

Summary: Albiol recomana a Aznar que "no faci públiques" les crítiques al govern de Rajoy i mostri la "discrepància" internament


Ciutadans s’ha desmarcat de l’oferiment del candidat del partit a l’Ajuntament de Barcelona, Manuel Valls, de fer alcaldessa Ada Colau (BComú) per evitar un alcalde independentista i ha reafirmat la seva aposta per un govern municipal “nítidament constitucionalista” encapçalat per Jaume Collboni (PSC). El diputat al Parlament Nacho Martín Blanco ha descartat donar suport a cap candidat “ni separatista ni populista”, en referència a Colau, encara ha recordat que la seva posició final la decidirà el comitè negociador. Tot i això, ja ha avançat que veu difícil que els comuns acceptin “premisses imprescindibles” per Cs com acceptar que Espanya “és un estat democràtic constitucional homologable a Europa”. Martín Blanco també ha negat que existeixi cap divergència dins la formació a Barcelona en aquesta qüestió i ha assegurat “taxativament” que no existeix “cap risc de ruptura”. Martín Blanco ha marcat distàncies aquest dissabte amb Valls i el seu oferiment a facilitar l’alcaldia a Colau i ha insistit que la seva prioritat serà el lideratge de Collboni. Tot i això, ha remarcat que el comitè de negociacions serà qui tindrà l’última paraula i on s’escotaran totes les opinions, i ha assegurat que la de Valls serà “decisiva”. Tot i això, ha explicat que hi ha molts factors a tenir en compte i ha recordat que la seva aposta és per un govern que no “menyspreï” les institucions de l’Estat ni el poder judicial. En aquest sentit, ha explicat que el candidat “en coherència” amb aquestes característiques és Collboni i ha assegurat que aquest govern municipal estaria "compromès" amb la unitat d’Espanya i la Constitució espanyola. Encara que Martín Blanco no ha volgut “tancar la porta a res” ha posat en dubte que Colau vulgui acceptar aquestes premisses que assegura que són “imprescindibles”. “Ha tingut un discurs molt dur contra les institucions de l’Estat i la democràcia espanyola”, ha retret el diputat, que ha afegit que té un caràcter “populista”. Pel que fa a una possible divisió interna en relació a la investidura, Martín Blanco ha negat que hi hagi “diversitat de vot”. “Hi ha matisos, però no posicions divergents”, ha explicat, i ho ha atribuït a la dificultat de la negociació perquè no hi ha hagut victòria “aclaparadora” per part de ningú. “Aquest any de govern ha estat la sublimació del temps perdut” El diputat de Cs també ha carregat contra el president de la Generalitat, Quim Torra, dies després de la celebració del seu primer any de govern, i l’ha qualificat de “sublimació del temps perdut”. Segons Martín Blanco l’executiu ha prioritzat “el separatisme, la confrontació i la divisió” i els ha acusat “d’inacció social” i de no tenir “cap interès” en les qüestions socials. En aquest sentit, el diputat ha anunciat que la seva formació presentarà una moció al Parlament per demanar una auditoria de la gestió de la DGAIA i saber “en què s’inverteixen els diners”. “Es dediquen a destinar diners tant dins com fora per parlar malament d’Espanya i de la democràcia, ingents quantitats de diners públics”, ha denunciat.

Summary: Cs es desmarca de la investidura de Colau i aposta per Collboni i un govern municipal “nítidament constitucionalista”


L'excap dels Mossos, el major Josep Lluís Trapero, ha explicat que va comunicar directament al fiscal en cap que no compartia la designació del coronel de la Guàrdia Civil Diego Pérez de los Cobos com a coordinador de l'operatiu de l'1-O. Segons ha dit, veia que era un càrrec "de tipus polític" i que no tenia experiència "operativa". Per això, ha dit que va enviar un comunicat intern a tot el cos el 23 de setembre per dir que no es compartia el criteri del fiscal José María Romero de Tejada perquè hi havia "intranquil·litat" al cos perquè es pensaven que estaven sota ordres d'un coronel que no era "un comandament natural". Tanmateix, ha afirmat que es va "respectar" des del primer moment la designació de Pérez de los Cobos. "Una cosa és considerar que no venia del món operatiu i creure que hi havia milers de persones entre els tres cossos amb més experiència i una altra diferent és no acceptar l'ordre de la fiscalia", ha assenyalat. A preguntes del fiscal Javier Zaragoza, ha explicat que en una reunió el dia 23 a la fiscalia va fer una defensa del cos davant de la designació de Pérez de los Cobos. "Probablement la defensa va ser poc encertada i amb paraules que no eren les correctes", ha reconegut. Però Trapero ha volgut explicar el context de la reunió. "Se m'està dient com haig de fer les coses des d'un òrgan que em trobo allà sense previ avís i hi ha confusió al cos sobre si ens està dirigint algú extern", ha detallat. Per això, Trapero ha reconegut que no va estar "encertat" però que "l'esperit" era el de defensar el cos i explicar que es volia fer "el millor possible". En aquesta línia, ha reconegut que aquella reunió va tenir "moments de certa tensió dialèctica" i que van estar discutint també sobre l'ús e la força. Llavors, valoren aquesta situació amb el seu número 2, Ferran López, i ell se li ofereix per anar a partir de llavors a les reunions de coordinació amb Pérez de los Cobos. "Crec que és la millor opció perquè no estic fent un bon paper amb De los Cobos i ho vaig viure com un alliberament", ha explicat. A més, ha afegit que tenia "total confiança" del criteri de López i no li dona cap indicació.  Trapero ha relatat com, el dia 21 de setembre en una reunió a la fiscalia, en el moment que arriba Pérez de los Cobos el porta a un despatx, on li comença a fer "indicacions" i ha dir el que posteriorment li transmetrien els fiscal. "Li vaig dir que m'havien convocat els fiscals amb els tres caps de la policia, que ningú m'havia dit que hi seria ell i que m'estava donant indicacions", ha explicat. Li va demanar, ha afegit, que tot el que li hagués de dir ho fes davant dels fiscals. En la reunió, el ministeri públic va verbalitzar que el coronel de la Guàrdia Civil faria "les funcions de coordinació". Sense ingerències polítiques als dispositius  A preguntes del fiscal, també ha dit que ni el secretari general d'Interior ni el seu cap de gabinet van corregir informes que els havien enviat sobre el compliment de les instruccions de fiscalia sobre l'1-O. "Els informes se'ls enviaven tancats i no hi havia possibilitat, igualment no ho hauria admès", ha dit. "Referèndum il·legal"  La primera vegada que Trapero es refereix a l'1-O ho fa assenyalant que era un "referèndum il·legal". Ho ha fet quan es subratllava les diferències entre les instruccions de la fiscalia i la interlocutòria del 27 de setembre del TSJC que, segons ell, dibuixava un "escenari diferent".  "La fiscalia ens demanava fer un perímetre de 100 metres amb policies al voltant dels 2.300 col·legis i fer-ho des de divendres, i no des de diumenge, dia del referèndum il·legal", ha dit.

Summary: Trapero, sobre Pérez de los Cobos: "Creia que la figura del coordinador era més un òrgan de tipus polític i no operatiu"


L'Ajuntament de Tarragona valora en 624.000 euros els danys causats pel temporal Gloria a la ciutat. Les platges són els espais més afectats, ja que han perdut un gran volum de sorra, han acumulat restes vegetals i residus sòlids portats pel mar, i s'han perdut passarel·les i papereres, entre altres desperfectes. La borrasca també ha provocat danys en edificis municipals i ha afectat la zona esportiva de Sant Salvador i els caminals del parc del riu Francolí. El consistori reclamarà a la Generalitat i a la delegació del govern espanyol ajudes econòmiques per tal de reparar tots els desperfectes. En aquest sentit, el conseller de Territori, Xavi Puig, ha afirmat que l'Ajuntament, les entitats i la ciutadania s'han "implicat a fons" i que "ara cal que ho facin les administracions de rang superior". "Cal que tots plegats fem una reflexió: les ciutats només tenen futur si són sostenibles", ha afegit Puig. La reparació de les platges tindrà un cost de 324.482 euros. Aquest import inclou la consolidació de l'escullera del Miracle; la reparació del mur de contenció de la Savinosa, la reparació dels accessos a la platja dels Capellans, la reparació de la rampa de la zona del club nàutic de la Llarga, la reparació de la guingueta, de les rampes i escales de la zona de restaurants, i la neteja d'algues. També inclou l'arranjament del pont de la platja de La Mora i la neteja i reparació del canal, entre altres treballs. La reposició del mobiliari malmès com ara papereres, passarel·les, dutxes, neteja i tractament de residus orgànics i inorgànics costarà 95.927 euros. A més, l'Ajuntament preveu que caldrà invertir 52.775 euros per reparar els edificis i instal·lacions municipals, i 150.000 euros més a refer els caminals del parc fluvial del Francolí i a replantar la trentena d'arbres malmesos per la força del vent.

Summary: Tarragona xifra en més de 600.000 euros els danys causats pel temporal Gloria


El periodista Antoni Bassas (Barcelona, 1961) s'ha fet aquesta nit el 50è Premi Josep Pla per l'assaig 'Bon dia, són les 8!', una crònica periodística dels anys que va dirigir i presentar 'El Matí de Catalunya Ràdio'. L'obra vol anar més enllà d'un retrat en primera persona del programa i busca esdevenir un retrat humà a partir dels entrevistats i tertulians, un testimoni de la memòria col·lectiva d'un país que buscava la seva veu. Bassas va liderar l'espai entre el 1995 i el 2008, temporades en què el programa va ser líder d'audiència. Un any més tard de la polèmica sortida de la ràdio pública, es va incorporar a TV3 com a corresponsal als Estats Units i des del 2013 forma part de la direcció del diari 'Ara'. El premi està dotat amb 6.000 euros i 30 originals optaven a la distinció. 'La fada negra' de Xavier Theros va ser la novel·la guanyadora l'edició anterior. En rebre el guardó, Bassas ha explicat que "durant molt temps" es va "resistir" a escriure aquest treball i ha desvelat que l'endemà de deixar el programa 'El Matí de Catalunya Ràdio' ja va rebre propostes. "En aquell moment em sentia sobrepassat emocionalment i em sabia greu que es parlés més dels últims 14 dies que de les 14 temporades", ha expressat.   Bassas ha manifestat que allò que el va empènyer finalment a escriure l'assaig és que "a poc a poc em vaig començar a sentir en deute amb la gent" i va pensar que seria important "deixar testimoni escrit d'aquells anys que van ser molt agradables". El llibre està ple, segons Bassas, "de periodisme, polítics, presidents i dels passadissos on es troben els polítics i els periodistes". "Escrivint-lo en vaig adonar que no només estava escrivint la història d'un programa de ràdio, sinó que estava escrivint la història més recent del país", ha revelat.   El flamant guanyador del Premi Josep Pla ha volgut dedicar el guardó a "quatre homes de pau que estan injustament empresonats: Oriol Junqueras, Joaquim Forn, Jordi Cuixart i Jordi Sànchez". Després de l'entrega del premi, Bassas ha confessat que escriure el llibre li ha portat més de dos anys "perquè no tenia temps en passar tantes coses cada dia".  Es tracta d'un volum dedicat als oients que aposta pels records i la nostàlgia i no pas la investigació. "No hi ha grans revelacions, explico interioritats de reunions", ha detallat. En aquest sentit ha subratllat que en l'obra es plasma "l'endèmic" conflicte entre la col·lisió del poder polític amb el seu "desig de control" i la independència professional del periodisme.  Segons ha explicat, per nodrir aquest treball Antoni Bassas no ha fet entrevistes, sinó que ha recollit el testimoni dels seus excompanys d'equip que li han explicat "records". El periodista també ha destacat que el llibre recull la preocupació per la importància de la Corporació Catalana de Mitjans Audiovisuals que "encara avui tenen una realitat molt amenaçada". "És important remarcar la contribució que hem fet a donar un relat quotidià al país", ha afirmat. Bassas ha concretat que en el treball s'expliquen interioritats com ara què passava a Catalunya Ràdio quan un president de la Generalitat assistia als estudis per ser entrevistat. "Explico el que els oients no veien. Com van ser les relacions personals amb els tres presidents catalans amb qui vaig coincidir: Jordi Pujol, Pasqual Maragall i José Montilla", ha avançat. El periodista ha dit que el llibre és una "celebració" i un "homenatge" als seus companys. Així també es relaten moments "especialment complicats" com la cobertura informativa de l'emissora durant els atemptats de l'11 de març de 2004 a Madrid.  D'altra banda, en un últim capítol també fa un repàs de la seva estada com a corresponsal per TV3 als Estats Units.  Pel que fa a l'actualitat política catalana, Bassas ha recordat que en el llibre es plasma que en aquella època es "començava a notar" un canvi en la percepció dels catalans amb la seva relació amb l'Estat.  Aquest treball es publicarà el 7 de febrer tant en català com en castellà.

Summary: Antoni Bassas guanya el 50è Premi Josep Pla per l'assaig 'Bon dia, són les 8!'


L'Ajuntament de Mollerussa ha aconseguit reduir l'endeutament des del 2010 en gairebé la meitat, en concret un 47,5%, o sigui 9,9 milions d'euros que el situen en 10.953.381 euros, una xifra que representa 1,3 milions menys que al 2015.Així ho ha explicat aquest dimarts l'alcalde Marc Solsona que ha indicat que en aquest període, el deute a proveïdors ha passat de ser de 7,3 milions d'euros a 355.367 euros, mentre que el deute a les entitats bancàries, que era de 13,5 milions, ha passat a ser de 10,6 milions. Solsona ha destacat que aquestes xifres són favorables per tal de poder afrontar en condicions el pla d'inversió d'obres que es portarà a terme al centre de la ciutat a partir del proper estiu. En aquest sentit, també ha remarcat que l'Ajuntament tanca l'any sense cap factura pendent de pagar i només 11 d'elles per un import de 1.181 euros han superat el període de pagament de 30 dies, una xifra que contrasta amb els 7,8 milions que havien arribat a computar així al 2010. Amb aquestes xifres, el deute per habitant a Mollerussa se situa al finalitzar l'any en 697 euros mentre que quan va començar el mandat era de 1.419 euros, segons ha explicat Marc Solsona, que ha afegit que per cinquè any consecutiu des del 2010 s'aconsegueix liquidar els comptes amb un resultat positiu. L'alcalde de Mollerussa ha donat aquestes xifres al parlar de la liquidació del pressupost 2016, que serà un dels punts que es tractaran al Ple ordinari del proper dijous. Segons Solsona, són ''xifres importants de context ja que si no tinguéssim l'economia sanejada no podríem fer front a les futures obres'' planificades en el Pla d'Inversió 2017-2018. A més a ha afegit que el fet que s'hagi de demanar un crèdit de 3 milions per poder-les finançar, ''no alterarà el compromís inicial de mandat que era deixar l'Ajuntament al 2019 per sota del 75% de ràtio d'endeutament''. Al tancament de 2016, el ràtio d'endeutament se situa en el 83% per sota del 110% permès, segons l'alcalde, que ha afegit que s'ha aconseguit reduir en 5 punts la previsió fixada amb l'aprovació del pressupost liquidat. Solsona també s'ha referit a la situació del Patrona de Fires, que per contra, ha tancat amb 68.105 euros de factures pendents d'aplicació, 51.429 euros dels quals corresponen a despeses relatives a la Fira E-Vents, a la que ''s'ha volgut donar un impuls especial en el primer any i això ha estat més costós del que preveiem''. Un altre dels punts de l'ordre del dia del Ple és l'aprovació d'una modificació del pressupost actual per una quantia total de 65.023 euros, que serà finançada amb baixes de crèdit pel mateix import. La partida més destacada són els 18.298 euros que ha costat la reparació dels filtres de la piscina coberta petita que es van haver de canviar a mitjans de mes.

Summary: Mollerussa redueix gairebé a la meitat el deute en 6 anys i el situa en 11 MEUR


La Junta Electoral Provincial de Lleida ha ordenat a la Paeria que faci efectiva la retirada de la pancarta de suport als polítics independentistes empresonats que hi ha en una façana de l'Ajuntament i del llaç groc que hi ha a l'altra. En una resolució emesa aquest dimarts, l'organisme confirma l'acord de la Junta Electoral de la Zona (JEZ) de Lleida de l'1 d'octubre en què donava 24 hores a la Paeria per retirar els dos símbols de la façana en considerar-los "partidistes", arran de la denúncia presentada per Ciutadans. La Junta Electoral Provincial ha rebutjat així les al·legacions plantejades pel govern de l'Ajuntament de Lleida en el recurs que va presentar contra la decisió de la JEZ. La Junta Electoral Provincial ha confirmat aquest dimarts l'acord de la Junta Electoral de Zona de Lleida en què exigia a la Paeria la retirada de la pancarta i del llaç groc de la façana de l'edifici consistorial en considerar-los "símbols partidistes utilitzats per formacions electorals que concorren a les eleccions del 10-N", motiu pel qual referma que tant la pancarta com el llaç groc "estan prohibits en edificis públics en campanya electoral".  En la seva resolució, la Junta Electoral Provincial de Lleida desestima la "indefensió" al·legada pel govern municipal ja que l'organisme considera que "l'Ajuntament de Lleida ha pogut fer totes les al·legacions al fonamentar el recurs que ha presentat". La decisió de la Junta Electoral Provincial que obliga la Paeria a retirar la pancarta i el llaç groc no admet cap altre recurs. La portaveu de Cs a la Paeria de Lleida, Ángeles Ribes, ha valorat positivament la decisió de la Junta Electoral Provincial i assegura que la Paeria té de marge fins aquest dijous a les dotze del migdia per retirar la pancarta de suport als presos i el llaç groc.

Summary: La Junta Electoral confirma que la Paeria ha de retirar la pancarta en suport als presos i el llaç groc de la façana


La rectora de la Universitat Rovira i Virgili (URV), María José Figueras, ha avançat aquest dijous la suspensió indefinida de les obres de construcció de la nova facultat d’Educació al Campus Catalunya. Segons Figueras, la decisió s’ha adoptat mentre no s’obté una resposta a la sol·licitud que la URV va fer al Govern per assegurar el finançament o cofinançament de les fases restants, que suposarien una inversió de 19,3 MEUR. Figueras ha admès que, si no es poden garantir els recursos, el més “prudent” seria aparcar el projecte de trasllat i reformar les instal·lacions actuals. D’altra banda, el Consell de Govern ha acordat que el nivell B1 de llengua estrangera ja no sigui obligatori per graduar-se. Del 2010 al 2018, més de 700 estudiants no havien pogut fer-ho per aquest motiu.

Summary: La URV suspèn les obres de la facultat d’Educació a l’espera d’una resposta del Govern sobre el finançament


El diputat d'ERC Joan Tardà ha explicat que preguntarà "en la intimitat" a la vicepresidenta del govern espanyol, Carmen Calvo, quan anunciarà l'inici dels treballs per anul·lar les sentències franquistes. En declaracions als mitjans de comunicació abans de la sessió de control al Congrés dels Diputats, Tardà ha assegurat que té "la paraula"  i el compromís de la vicepresidenta de no només exhumar les restes del dictador Francisco Franco sinó també, en paral·lel, anul·lar les sentències dels tribunals franquistes.

Summary: Tardà pregunta a Calvo quan anunciarà l'inici dels treballs per anul·lar les sentències franquistes


El sindicat UGT terres de Lleida ha presentat aquest dilluns al matí una denúncia a Inspecció del Treball per tal que s'avaluïn les condicions d'habitatge dels temporers que fan la campanya de la fruita a la zona del Baix Segre. Segons ha explicat el secretari general del sindicat, Camil Ros, es tracta de descobrir si els temporers que malviuen en unes condicions que ''no reuneixen els requisits mínims'' són 3 o 4 casos aïllats o la situació està generalitzada. Ros ha recordat que aquest és un dels motius que va motivar les aturades de fa 3 setmanes a Seròs i la Granja d'Escarp i ha reiterat que el de garantir una vivenda digna als temporers és una clàusula que figura al conveni del camp que estableix un 10% del salari que perceben els treballadors que en la majoria dels casos provenen de fora.  Camil Ros ha explicat que el responsable d'indústries agroalimentàries del sindicat, Antoni Rodríguez, ha estat el responsable de portar la denúncia a la Inspecció del Treball aquest dilluns, motivada per les informacions que estan arribant els darrers dies sobre les pèssimes condicions d'habitatge que tenen alguns temporers que estan treballant a la campanya de la fruita al Baix Segre.  En  aquest sentit, Ros ha recordat que ''no valen excuses'' per part dels empresaris del camp en dir si un temporer ''s'ha de buscar vivenda o no'' ja que si no cobra els 6'18 euros bruts que marca el conveni del camp se li ha de garantir un habitatge digne. Segons Ros, ''en una situació com l'actual la gent ha de poder viure dignament i treballar dignament''. Camil Ros ha fet aquestes declaracions en el decurs d'una trobada amb responsables de mitjans de comunicació a Lleida, acompanyat del secretari general del sindicat a Lleida, Luis Aguilà. La trobada també ha servit per posar de manifest, una vegada més, les pèssimes condicions d'inseguretat i deteriorament de l'edifici dels sindicats de Lleida i Aguilà ha advertit al seu responsable, l'administració de l'Estat, que si no es busquen solucions sortiran a treballar al carrer.

Summary: UGT denuncia a la Inspecció de Treball que es controlin les condicions d'habitatge dels temporers del Baix Segre


El conseller de Polítiques Digitals i Administració Pública, Jordi Puigneró, ha anunciat aquest divendres que el Govern vol fer arribar la banda ampla a tots els municipis de més de 50 habitants de Catalunya abans del 2023. En aquest sentit, també ha remarcat que l'objectiu de l'executiu és també el de fer arribar la fibra òptica a totes les capitals de comarca de país al 2020. Actualment encara queden set capitals de comarca on la fibra no hi arriba i el conseller ha dit que aquesta necessitat és clau per ''enxarxar el país com a element de vertebració territorial i factor de competitivitat dels municipis''. Puigneró ho ha anunciat durant la clausura de la 2a Convenció del Petit Municipi de l'ACM que s'ha dut a terme a Sant Ramon, a la Segarra, amb representants de municipis de menys de 2.000 habitants que han compartit problemàtiques i necessitats. Segons el conseller Jordi Puigneró, el Govern té la voluntat ''d'enxarxar el país com a element de vertebració territorial i factor de competitivitat dels municipis''. ''L'accés a internet serà determinant pels petits i mitjans pobles i per cadascun dels seus habitants'', ha assegurat Puigneró.  El president de l'ACM, David Saldoni, ha destacat que ''l'essència d'aquest país és el territori'' i cal ''pensar en gran perquè no parlem de petits municipis amb x centenars d'habitants sinó dels que gestionen les dues terceres parts del territori''. Saldoni ha fet referència així a ''l'empoderament'' dels alcaldes per tirar endavant el país de la mateixa manera que ho han fet en el procés d'independència. Al mateix temps, s'ha referit a la necessitat de fibra òptica perquè ''no és un tema de connectivitat, sinó d'igualtat d'oportunitats i benestar per al futur als nostres municipis''. La digitalització de les zones rurals i els petits ajuntaments La trobada ha comptat amb un centenar d'alcaldes i alcaldesses de municipis de menys de 2.000 habitants de Catalunya amb l'objectiu de compartir problemàtiques i necessitats. El desplegament d'infraestructures i xarxes de telecomunicacions al territori català, amb especial incidència en les zones amb menys població i com afavorir la seva connectivitat, ha estat un dels temes claus de la convenció. A Catalunya quasi 600 dels 947 municipis (representen el 5% de la població) tenen menys de 2.000 habitants i gestionen dues terceres parts del territori. Precisament, com gestionar el territori, potenciar la qualitat de vida i la millora de serveis han estat algunes de les preocupacions dels alcaldes i alcaldesses presents a la Convenció. Els petits municipis comparteixen com a característiques que són una administració local molt propera, tenen una població reduïda i custodien un territori molt ampli.

Summary: El Govern vol fer arribar la banda ampla a tots els municipis de més de 50 habitants abans del 2023


Els representants d'una vintena d'empreses dels sectors de la carn, els cítrics, la fruita d'ós i el peix esperen poder concretar aquesta setmana acords a la Xina per poder garantir la distribució de producte i situar la industria agroalimentària catalana en un lloc destacat del primer mercat del món. El passat diumenge va començar a Xangai aquesta missió comercial liderada pel Departament d'Agricultura i aquest dimarts han tingut lloc diferents trobades a la capital del país asiàtic, Pequín. El conseller Jordi Ciuraneta ha remarcat el ''reconeixement'' que ja hi ha dels productes catalans a la Xina i s'ha mostrat convençut que la demanda anirà creixent a mesura que s'agilitzi la tramitació burocràtica per permetre l'entrada de més sectors. De moment, només el porcí espanyol exporta 200.000 tones a l'any, un 70% de les quals surten de Catalunya.  Ciuraneta ha recordat que ja diumenge van ser rebuts pel governador de Xangai i amb ell van poder constatar que els xinesos estan ''informats'' sobre el fet que Catalunya és el segon clúster agroalimentari de la Unió Europea. La missió comercial s'ha iniciat doncs amb reunions amb empreses ''importants'' que han acabat situant Catalunya al mapa, segons el conseller, amb el seu ''valor de qualitat alimentària''. Una d'aquestes empreses és la que va adquirir la gironina Miquel Alimentació, Bright Food, amb qui s'ha parlat de com poder fer arribar producte català a la Xina. Aquest gegant asiàtic té més de 35.000 botigues arreu del país i factura 50.000 milions d'euros venent tota la gamma de productes que necessita la societat xinesa. Aquest dimarts Ciuraneta i la comitiva que l'acompanya s'han trobat amb l'ambaixador espanyol a la Xina, Manuel Valencia, a l'ambaixada situada a Pequin. El conseller ha manifestat la voluntat d'exportar producte català al país asiàtic, més enllà de la carn de porc que ja s'hi ven des de 2008. Es tracta de productes ''molt reconeguts'' pel mercat xinès, que ara també podrà comprar fruita d'ós com el préssec, la nectarina i la pruna gràcies a l'acord tancat la setmana que passada. ''Els xinesos no consumeixen gaire peix de mar'' El president de la Confraria de Pescadors de Roses i la Federació Territorial de Confraries de Girona, Toni Abad, ha remarcat que els pescadors tenen excedents que els costa de col3locar perquè no tenen canals de distribució. Per aquest motiu ha justificat el viatge a la Xina i ha assegurat que es tracta d'un país que no consumeixen gaire peix de mar. En aquest sentit, ha proposat de fer arribar als xinesos productes com les gambes o peix salat, ja que ells consumeixen peixos dolços de riu. Ho ha plantejat en un model de producte ''delicatessen'' i ha assegurat que començar així podria ser com una mena de ''vàlvula d'escapament'' per arribar al mercat xinès. ''Hi ha molta feina a fer per aconseguir els certificats sanitaris per a la carn de vacum'' El president de l'associació patronal càrnia Anafri, Josep Frígols, que representa empreses del sector carni, escorxadors, sales de desfer i magatzems frigorífics de tot l'Estat, ha assenyalat que hi ha molta feina a fer perquè cal obtenir els certificats sanitaris per poder fer l'exportació de carn de vacum. El que sí que hi ha, ha assegurat Frígols, és l'interès pel producte gràcies a la ''qualitat de la carn'' de vacum que es produeix a Catalunya ja que és de les úniques que ''garanteix la traçabilitat des de la posta en viu fins al sacrifici de l'animal''. Frígols ha assenyalat que si totes les administracions competents s'hi dediquen, en un any es podria haver superat aquest escull. ''És important sentir-nos recolzats per les nostres institucions'' Un empresari del sector del cítric i la fruita d'ós de Lleida, Jorge Solana, ha remarcat que en missions d'aquestes característiques poden constatar que se senten recolzats per les institucions del país; un fet que també és valorat per les mateixes institucions xineses de manera que l'acció adopta més rellevància. Segons Solana, hi ha dues empreses que ja envien cítrics a Xangai, una ''avantsala'' del que pot acabar passant amb la fruita dolça gràcies a la via lliure per portar a la Xina préssecs, paraguaios i prunes. Segons Solana, Espanya és l'únic país amb un protocol específic per poder vendre fruita d'ós a tot el món, i això és molt important. 200.000 tones de porc exportades a la Xina, un 70% catalanes Durant l'any passat es van exportar unes 200.000 tones de porc a la Xina provinents del conjunt de l'estat espanyol. D'aquestes, el 70% eren catalanes. Segons el president a la Fecic i Conefcarne, Michael Schara, des de 2008 el creixement ha estat ''permanent i constant''. En aquest sentit, ha recordat que la Xina és el primer consumidor de carn porcina i el primer importador. Espanya és el quart productor de carn porcí anual i aquest any acabarà essent el tercer exportador a la Xina.

Summary: Els sectors de la carn, els cítrics i el peix esperen concretar a Xina acords per garantir-ne la distribució


El feminisme es fa sentir aquest divendres als carrers de Tarragona amb motiu del Dia Internacional de la Dona. La jornada del 8-M a la ciutat ha arrencat amb alguns talls puntuals de trànsit protagonitzats per piquets i ha donat pas a diverses marxes i mobilitzacions convocades per la Plataforma 8-M del Camp, sindicats i la comunitat estudiantil. El col·lectiu d’estudiants ha aplegat més de 2.000 persones en una marxa entre la plaça Imperial Tarraco i el carrer de Sant Francesc, mentre la UGT i CCOO han reunit mig miler de persones en una altra protesta fins als jutjats. La jornada, que inclou una vaga general convocada per diferents sindicats i aturades parcials en d'altres, acabarà amb una manifestació unitària a dos quarts de set de la tarda. A primera hora del matí prop de mig centenar de persones han tallat al trànsit alguns accessos viaris, com el pont del Francolí, i posteriorment s’han manifestat pel centre de la ciutat. Cap a tres quarts de deu del matí, han portat a terme una acció sorpresa davant la Tarraco Arena Plaça, on estava a punt d’obrir portes una fira d’estocs de roba.  Els manifestants, membres de la Plataforma 8-M del Camp i entitats de l’esquerra independentista, han bloquejat l’accés al recinte durant una hora, mentre centenars de persones feien cua per entrar-hi. Han llegit un manifest on han denunciat “l’explotació laboral i la pressió estètica” lligades a la indústria de la moda. Els Mossos d’Esquadra han desplaçat quatre furgonetes de l’ARRO a la zona, però no han hagut d’intervenir.  Posteriorment, aquests col·lectius han iniciat una cercavila feminista i, entre d’altres accions, han fet pintades i han enganxat compreses a la seu de Vox a la ciutat. Posteriorment, en un comunicat la formació d’ultradreta ha condemnat “l’atac per part de l’agrupació supremacista, proetarra, totalitària i violenta d’Arran” i ha avançat que denunciarà els fets.  Per la seva banda, cap a les onze del matí la UGT i CCOO han llegit un manifest unitari a la plaça de la Dona Treballadora, en què han denunciat la bretxa salarial i la precarització, alhora que han clamat per la igualtat i la conciliació. Posteriorment, prop de mig miler de persones s’han manifestat fins a un centre comercial i han acabat la protesta davant els jutjats. Al migdia, el protagonisme ha estat per al col·lectiu d’estudiants, que ha tenyit de violeta el centre de la ciutat. La manifestació més nombrosa ha aplegat més de 2.000 persones entre la plaça Imperial Tarraco i el carrer Sant Francesc, on hi ha els serveis territorials d’Ensenyament i la Delegació del Govern a Tarragona. Centenars de noies i nois han exhibit pancartes en defensa dels drets de les dones i contra “el patriarcat”.  D’altra banda, Arran també ha reivindicat el llançament de pintura violeta a la façana de l’Ajuntament de Tarragona, de matinada. A més, l’organització ha atribuït a Batzac Joventuts Llibertàries i al grup Crae Alliberat el cartell que s’ha penjat a la façana de la Catedral de Tarragona en al·lusió a les declaracions de l’arquebisbe sobre els suposats abusos a menors per part de mossens del territori.

Summary: Estudiants i col·lectius feministes prenen els carrers de Tarragona amb motiu del 8-M


El Jutjat Penal 2 de Girona ha començat a jutjar aquest dimarts un agent de la Policia Local de Platja d'Aro (Baix Empordà) acusat de simular una caiguda en horari de treball i reclamar una indemnització. La fiscalia i l'acusació particular, que representa l'Ajuntament, demanen 3 anys de presó per un delicte d'estafa, una inhabilitació professional per aquest mateix període i que retorni prop de 2.600 euros, la quantitat que va cobrar de la mútua durant el temps que va estar de baixa. La suposada caiguda es va produir el 5 de juliol del 2013 a l'entrada de la seu de la Policia Local. Una de les proves clau són les imatges que les càmeres de seguretat van enregistrar del moment i on no es veu que l'agent caigui. La seva defensa ha insistit en posar en dubte l'autenticitat d'aquestes imatges. Al banc dels acusats hi ha dos processats més, que van actuar de testimonis de la suposada caiguda i van assegurar que ho havien presenciat. Durant el judici, però, han negat haver vist res i han assegurat que ho van dir durant la fase d'instrucció per "fer-li un favor" al policia. Tots tres es coneixen de veure el futbol al bar. El judici es reprendrà dijous per l'absència d'un testimoni.

Summary: Jutgen un policia local de Platja d'Aro acusat de simular una caiguda per cobrar una indemnització


La Crida per la Llibertat ha organitzat aquest dissabte la seva primera acció amb 15 minuts de silenci davant el Tribunal Superior de Justícia de Catalunya (TSJC), al passeig de Lluís Companys de Barcelona, per exigir la "llibertat dels presos polítics" i denunciar "la repressió judicial" a Catalunya. Un centenar de persones han envoltat parcialment el palau de justícia portant cartells amb lemes com 'fora jutges d'ocupació' o 'sense separació de poders no hi ha democràcia'. "Tot el que representa la col·laboració amb el manteniment del 155 al nostre país serà objectiu de la Crida en les properes setmanes amb accions de protesta no violentes com la d'avui", ha confirmat el portaveu de la Crida per la Llibertat, Àngel Colom. "Estem parlant d'espais de repressió que poden ser judicials, però també policials, militars o econòmics", ha detallat Colom. "Fins i tot farem una visita al Palau de la Generalitat: està buit, desert i fa tristor de veure com està desocupat per culpa del 155", ha recordat el portaveu de la Crida per la Llibertat. Davant la presència del dispositiu policial permanent dels Mossos d'Esquadra –en el marc de l'operatiu Minerva- el centenar de persones que han secundat aquesta primera acció de la Crida per la Llibertat, hereva de l'antiga Crida per la Solidaritat, han fet una cadena humana davant el TSJC per denunciar la "repressió" que exerceix l'estat espanyol sobre l'independentisme i demanar la llibertat dels polítics empresonats i el retorn dels exiliats. "La justícia ara és una eina de repressió de l'Estat. Poca se n'hi imparteix aquí", ha sentenciat Colom, assenyalant al seu darrera el TSJC. El portaveu de la Crida ha precisat que seguiran amb les seves accions durant les properes setmanes i "fins aconseguir la implantació de la República". "Anirem a espais de repressió judicials com pot ser el jutjat número 13 a la Ciutat de la Justícia –que s'encarrega dels preparatius del referèndum- però també anirem a espais policials, militars i econòmics", ha enumerat Colom.  "L'Estat ha construït un relat artificiós de violència que ha quedat clarament demostrat que la justícia europea no comparteix", ha recordat el portaveu de la Crida per la Llibertat. "Els que són a la presó no són violents i no ho han estat mai", ha sentenciat Colom, que no s'ha volgut mullar sobre l'actualitat política i la investidura de Jordi Sànchez proposada ja per Roger Torrent. "La Crida fa confiança en les formacions republicanes perquè arribin a un acord per tenir un president de la Generalitat, sempre que tingui connexió amb el Consell de la República", ha puntualitzat el portaveu de la Crida. "Un Consell de la República a l'exili, però en llibertat", ha matisat a continuació Colom. "Per tant, total confiança amb els partits republicans, els grans i els no tant grans", ha conclòs el portaveu de la Crida, que ha finalitzat l'acció de 15 minuts de silenci amb una cantada doble del Cant de la Senyera i els Segadors.

Summary: 15 minuts de silenci davant el TSJC per exigir la "llibertat dels presos polítics"


La fiscalia demana 5 anys de presó per un delicte contra la salut pública i a pagar una multa de 3.000 euros a un home de 54 anys, nascut a Guinea, acusat de traficar amb cocaïna i heroïna pels carrers de Lleida. En el seu escrit sol·licita també que se li substitueixi la pena per l'expulsió de l'estat espanyol durant 10 anys ja que l'acusat es troba en situació irregular a Espanya. Segons el ministeri públic, l'home es dedicava a la venda de drogues almenys des del desembre de 2014. La policia, a més, va trobar al seu domicili una bàscula de precisió així com 1,37 grams d'heroïna i 0,50 grams de cocaïna, amb un valor total al mercat de 1.457,23 euros. El judici tindrà lloc a l'Audiència de Lleida el pròxim 11 de novembre.

Summary: Demanen 5 anys de presó per traficar amb cocaïna i heroïna a Lleida


La Diputació de Girona insta el Parlament de Catalunya a aprovar de nou i de forma urgent les lleis suspeses o anul·lades pel Tribunal Constitucional (TC) per combatre l'"emergència social". El ple de la corporació ha aprovat per unanimitat la moció presentada per la CUP on també es demana que la Generalitat destini els recursos necessaris per fer-les efectives. El PDeCAT, que ostenta la presidència de l'ens amb 14 diputats, ha denunciat el que considera una "praxi generalitzada i deslleial" del govern espanyol de recórrer "qualsevol norma del Parlament o del Govern" al TC. Una pràctica, ha afegit, que ha "frenat" aquelles normes que responien a "una necessitat" del país i que consideren que cal recuperar. Durant la sessió, també s'ha aprovat per unanimitat una moció del PSC per demanar al futur govern de la Generalitat que pagui als ajuntaments el finançament pendent de les escoles bressol. Concretament, des del curs 2012-2013. També reclamen que l'executiu elabori una nova proposta de cofinançament per al proper curs.

Summary: La Diputació de Girona insta el Parlament a aprovar de nou les lleis suspeses pel TC per combatre l'"emergència social"


La consellera de la Presidència i portaveu del Govern, Neus Munté, veu amb “escepticisme” que es pugui avançar en moltes de les qüestions que no estan relacionades amb el full de ruta independentista i que tenen una incidència en el dia a dia de les persones. “Ens preocupa i necessitem avançar en això”, ha afirmat en declaracions a la Cope. Preguntada per la possibilitat que un govern espanyol pugui oferir a Catalunya un pacte fiscal i una reforma de la Constitució, Munté ha considerat “no creïble i altament improbable” que hi hagi una proposta que pugui convèncer la majoria independentista i ha defensat que els ciutadans no estan demanant un pacte fiscal o una reforma de la Constitució. “La impossibilitat de la independència no l’accepto”, ha conclòs. Munté ha valorat positivament la “sensació de normalitat institucional” de la reunió entre els presidents Puigdemont i Rajoy. Tot i així, en relació al procés cap a la independència, ha constatat que les posicions no s’han mogut i que hi ha una “discrepància profunda”. Munté també ha expressat “escepticisme” davant la possibilitat d’avançar en les qüestions que no estan relacionades amb el full de ruta sobiranista que abordaran dijous que ve els vicepresidents Oriol Junqueras i Soraya Sáenz de Santamaría. Es tracta, segons Munté, de qüestions que tenen una incidència en el dia a dia de les persones i que preocupen al Govern.  Munté considera que no seria creïble que un govern espanyol plantegés un pacte fiscal i una reforma de la constitució perquè “aquests plantejaments ja s’han fet des de Catalunya amb majories molt sòlides i la resposta ha estat un no com una catedral”. A més, la portaveu de l’executiu català ha defensat que ara els ciutadans catalans no estan demanant un pacte fiscal ni una reforma de la carta magna. Preguntada per la impossibilitat de la independència, Munté s’ha negat a acceptar-ho i ha assenyalat que hi ha informes que demostren la “plena viabilitat” d’una Catalunya independent per poder protegir millor als seus ciutadans.

Summary: El Govern veu amb “escepticisme” que es pugui avançar amb el govern espanyol en les qüestions al marge del procés